BLA เปิด 3 บริการใหม่ เพิ่มความสะดวกให้ลูกค้า
BLA เปิดตัวบริการ “กรุงเทพประกันชีวิต ผู้ช่วยส่วนบุคคล” ให้บริการ 3 ส่วน เพื่อสร้างความสะดวกให้ลูกค้า
19 พ.ค. 2560

นายวิพล วรเสาหฤท กรรมการผู้จัดการใหญ่ บริษัท กรุงเทพประกันชีวิต จำกัด (มหาชน) หรือ BLA เปิดเผยว่า กรุงเทพประกันชีวิต ได้เปิดตัวบริการ “กรุงเทพประกันชีวิต ผู้ช่วยส่วนบุคคล” หรือ “BLA Assistance Line 02 777 8989” ให้บริการข้อมูลทางโทรศัพท์ 3 บริการ แก่ผู้เอาประกันภัยที่ได้รับสิทธิ์ตามเงื่อนไขของบริษัท สำหรับบริการแรก คือ การบริการช่วยเหลือฉุกเฉินด้านการแพทย์ในขณะที่ผู้เอาประกันภัยเดินทางอยู่ภายในประเทศไทย (Domestic Travel Medical Care) โดยบริการนี้เป็นบริการสำหรับผู้เอาประกันภัยของกรุงเทพประกันชีวิต ที่ถือกรมธรรม์สัญญาเพิ่มเติมสุขภาพที่มีผลบังคับอยู่ ได้แก่ บีแอลเอ รักษ์สุขภาพ บีแอลเอ เฮลท์พลัส หรือ สภ.2011
ขณะที่ขอบเขตการให้บริการครอบคลุมในส่วนของการประสานงานด้านการแพทย์ต่างๆ เช่น บริการให้คำแนะนำด้านการแพทย์ทางโทรศัพท์ บริการให้ข้อมูลเกี่ยวกับสถานพยาบาล อาทิ โรงพยาบาล คลินิก แพทย์ และทันตแพทย์ บริการประสานงานส่งผู้ป่วยเข้ารับการรักษาในโรงพยาบาล ในกรณีที่ผู้เอาประกันภัยมีอาการเจ็บป่วยอยู่ในขั้นวิกฤต จำเป็นต้องรับการรักษาในโรงพยาบาล บริการฉุกเฉินทางการแพทย์ในการเคลื่อนย้ายผู้ป่วย โดยจะบริการประสานงานในการจัดเตรียมยานพาหนะที่เหมาะสมในการเคลื่อนย้าย รวมถึงบุคลากรและเครื่องมือทางการแพทย์ที่จำเป็นในการเคลื่อนย้ายทั้งหมด มีบริการฉุกเฉินทางการแพทย์ในการเคลื่อนย้ายผู้ป่วยกลับภูมิลำเนา บริการส่งศพหรืออัฐิกลับภายในประเทศไทย รวมทั้งบริการให้ข้อมูลจองรถเช่า และจองโรงแรม อีกด้วย
ส่วนบริการที่สอง คือ การบริการข้อมูลและสำรองการเข้าใช้บริการ Basic Concierge &amp; Lifestyle Assistance ทั้งภายในประเทศและต่างประเทศ ซึ่งได้แก่ การให้ข้อมูล จองสนามกอล์ฟ จองรถเช่า และจองโรงแรม รวมถึงบริการให้ข้อมูลเกี่ยวกับกิจกรรมด้านความบันเทิงและสำรองที่นั่ง บริการจัดส่งของขวัญและดอกไม้ บริการให้ข้อมูลร้านอาหารพร้อมสำรองที่นั่ง บริการให้ข้อมูลแหล่งท่องเที่ยวต่างประเทศ และบริการให้ข้อมูลรวมถึงการจองตั๋วเครื่องบิน
ด้านบริการสุดท้ายคือ การบริการให้ข้อมูลและสำรองการเข้าใช้บริการห้องรับรองที่สนามบินทั้งภายในประเทศและต่างประเทศ (Airport Lounge Access Service) กว่า 800 แห่งทั่วโลก โดยผู้เอาประกันภัยสามารถเข้าใช้บริการห้องรับรองที่สนามบินโดยไม่มีค่าใช้จ่าย